ŠTOKHOLM. Škandinávska letecká spoločnosť SAS za február zaznamenala medziročný pokles osobnej prepravy o 3,1 %, keďže ekonomická kríza poškodila cestovanie v prvej aj v turistickej triede.
Letecká firma, ktorá za január vykázala pokles výnosov o 14 %, uviedla, že pokles predpokladá aj za február. SAS v piatok zároveň informovala, že obsadenosť jej lietadiel vzrástla o 5 percentuálnych bodov na úroveň 66,9 %. Prepravná kapacita však klesla o 10 %.
Letecká firma SAS sa usiluje o ziskovosť drastickým znižovaním nákladov a kapacity. "Realizácia úsporných iniciatív pokračuje dobre," uviedla SAS vo vyhlásení.
Firma mala ťažkosti už pred vypuknutím ekonomickej krízy vzhľadom na starnúcu flotilu a vysoké náklady na zamestnancov. Jej situácia sa ešte viac zhoršila, keď sa počas krízy ešte jasnejšie ukázalo jej spoliehanie sa na príjmy za prepravu v prvej triede.